pasticcio
Pasticcio, (ital., egl. 'postej', af pasta), pastiche, en opera eller andet dramatisk værk, der overvejende er sammensat af satser (arier, ensembler osv.) fra allerede eksisterende værker. Genren var udbredt i første halvdel af 1700-t. og forekommer hos komponister som Händel og Vivaldi, der hver skrev flere pasticcioer, bl.a. med anvendelse af hinandens operaarier. Princippet har rod i baroktidens musikæstetik, affektlæren, ifølge hvilken en arie udtrykker én bestemt følelse og derfor kunne anvendes i forskellige dramatiske sammenhænge. Operaer, hvis musik til de enkelte akter skyldes forskellige komponister, benævnes ligeledes pasticcioer.